"Robotid ei tule kindlasti meie töökohti üle võtma, nad võtavad ainult igavamad ülesanded enda kanda, et inimesed saaksid põnevamat tööd teha," ütles Robotexi tegevjuht Ave Laas.
"Selle aasta Robotex´i eripära on see, et meil on uus külaline – humanoidrobot Pepper," rääkis Robotexi juht Ave Laas. Humanoid tähendab Laasi sõnul seda, et tegemist on robotiga, kes näeb välja nagu inimene. "Humanoidid on loodud selleks, et inimestega suhelda. Pepper on selline robot, kes tulevikus peaks klienditeenindaja rolli üle võtma," jätkas Laas. "Juba praegu, kui te lähete Telia peakontorisse, siis võtab seal Pepper teid vastu."
"See on kõik selleks, et inimene ei peaks lihtsalt laua taga passima, vaid et Pepper saaks vajadusel abi ise kutsuda ja elementaarse suhtlemise ära teha," selgitas ta. "Robotid ei tule kindlasti meie töökohti üle võtma, nad võtavad ainult igavamad ülesanded enda kanda, et inimesed saaksid põnevamat tööd teha."
"Enamikud robotid, mida Robotexil näeb, ei näegi humanoidide moodi üldse välja. Need on tavavaataja jaoks pigem nagu programmeeritavad kastid," ütles Laas. "Robot on lihtsalt programmeeritud, ise mõtlev, ise infot koguv ja ise seda analüüsida sooviv tehnoloogiline vahend. Tänapäevased robotid on kõik õppevõimelised, oleneb ainult, kui hästi need on programmeeritud."
Vaata videost, kuidas robot Pepper Pealinna lugejaid tervitab!
Robotex on tehnoloogiaalane kogupereüritus, kus on tegevusi nii igas vanuses võistlejale, pealtvaatajale kui ka niisama huvilisele. Robotex toimub 24.-26. novembril Näituste messikeskuses.